ޚަލީލު ( ފަލަސްތީނު )

ޚަލީލު އޮންނަނީ ފަލަސްތީނުގައި ޤުދުސްގެ ހުޅަގުން 30ކިލޯމީޓަރު ދުރުމިނުގައި އަދި ދެކުނުން ބައިތު ލަހުމް އާއި 22ކިލޯމީޓަރު ދުރުގައެވެ.

- ޚަލީލުގެ ނަން ނެގިފައިވަނީ އިބްރާހީމްގެ ފާނުގެ ސިފަފަޅު ޚަލީލު އައްރަޙުމާންއާއި ގުޅުވައިގެން ކަމުގައި ބުނެވެއެވެ. މީލާދީގެ 1700 އަހަރުކުރިން އިބްރާހީމްގެ ފާނު ޚަލީލުއަށް ވަޑައިގަތެވެ. ޚަލީލު އަށް ކުރިން އަރުބަޢުއޭ ވެސް ކިޔައި އުޅުނެވެ. އެއީ ޚަލީލުގެ ބާނީ އަރުބަޢުލް ޢަރަބީ އަލްކަންޢާނީއަށް ނިސްބަތްކޮށެވެ.

- އިބްރާހީމްގެ ފާނުގެ އަނބިކަބަލުން ސާރާ އާއި، ދެދަރިކަލުން ކަމުގައިވާ އިސްހާގު ގެ ފާނު އާއި، ޔަޢުޤޫބު ގެ ފާނުއާއި، އެބޭކަލުންގެ އަނބިކަބަލުން ވެސް ފަސްދާނުފުޅުވެޑުވިފައިވަނީ ޚަލީލުގެ ބިމުގައެވެ.

- ރޫމާނީންގެ ދުވަސްވަރު އިބްރާހީމްގެ ފާނުއާއި އޭނާގެ އާއިލާގެ ބޭފުޅުން ފަސްދާނުފުޅު ވެޑުވިފައިވާ މަޤްބަރާގައި ފައްޅިއެއް ބިނާކުރެވުނެވެ. ފަހުން މީލާދީން 614ވަނަ އަހަރު ފާރިސީން އެފައްޅި ހަލާކުކޮށް ނައްތާލިއެވެ.

- މީލާދީން 1099ވަނަ އަހަރު ޚަލީލު ޞަލީބީހަގުރާމައިގެ ތެރޭގައި ފަރަންޖާއިންގެ އަތްދަށަށް ދިޔައެވެ. އެއަށްފަހު ޞަލީބީންގެ އަތްދަށުން މީލާދީން 1187ވަނަ އަހަރު ޞަލާޙުއްދީނުލް އައްޔޫބީ ޚަލީލު މިނިވަން ކުރެއްވިއެވެ.

- 3ގަރުނަށް ދެމިގެންދިޔަ މަމާލިކުންގެ ވެރިކަމުގައި ވެސް ޚަލީލު އަށް ޚާއްސަ ސަމާލުކަމެއް ދީފައިވެއެވެ.

- މީލާދީން 1517ވަނަ އަހަރު އުޘްމާނީން ޝާމް އާއި ޚަލީލު އަޅުވެތި ކުރިއެވެ. އެއަށް ފަހު 4ގަރުނު ވަންދެން ޚަލީލު އޮތީ އުޘްމާނީންގެ ބާރުގެ ދަށުގައެވެ.

- އުޘްމާނީންގެ އަތުން ޚަލީލު ބީވެގެންދިޔައީ ފުރަތަމަ ބޮޑުހަގުރާމައިގެ ދުވަސްވަރު އިގިރޭސީން ފަލަސްތީނު އަޅުވެތިކުރުމުންނެވެ.

- 1948ގައި ޔަހޫދީ ދައުލަތެއް ފަލަސްތީނުގެ ބިމުގައި އިޢުލާންކުރުމަށްފަހު ޚަލީލުގެ ބޮޑުބައެއް ޔަހޫދީންގެ ބާރުގެ ދަށަށް ދިޔައެވެ.

- 1967ގައި ޚަލީލުއާއި އެރަށުގެ ވަށައިގެންވާ ކުދިބޮޑު ހުރިހާ ރަށެއް ޔަހޫދީންގެ އަތްދަށަށް ދިޔައެވެ.

- ޚަލީލުގައިވާ މުހިއްމު އާޘާރުތަކުގެ ތެރޭގައި މަސްޖިދުލް ޙަރަމް އަލްއިބްރާހީމީއާއި، އިބްރާހީމްގެ ފާންއާއި، އޭނާގެ އާއިލާގެ ބޭބޭފުޅުން ފަސްދާނުވެޑުވިފައިވާ މަޤުބަރާ ހިމެނެއެވެ.

7- އިސްކަންދަރިއްޔާ ( މިސްރު )

- އިސްކަންދަރިއްޔާ އޮންނަނީ މެދުތެރޭ ކަނޑުގެ އައްސޭރިއަށް ވާގޮތަށް މިޞްރުގެ ބިމުގައެވެ.

- މުސްލިމުން އިސްކަންދަރިއްޔާ ފަތަހަ ކުރީ އަމުރުބުނުލް ޢާޞް ވެރިއަކަށް ހުންނަވައިގެން މިސްރު ފަތަހަކުރެއްވުަމަށް ކުރެއްވި މަސައްކަތުގެ ތެރޭގައެވެ. މިގޮތުން ބާބިލިޔޫން ފަތަހަ ކުރެއްވުމަށް ފަހު އިސްކަންދަރިއްޔާ ހިޖުރައިން 20ވަނަ އަހަރުގެ ރަބީޢުލް އައްވަލު މަހުގެތެރޭގައި ޙިޞާރު ކުރިއެވެ. އޭގެ 14މަސް ފަހުން ހިޖުރައިން 21 ވަނަ އަހަރުގެ ތެރޭގައި އިސްކަންދަރިއްޔާ މުސްލިމުން ފަތަހަ ކުރިއެވެ.

- އެކިދައުރުތަކުގައި އިސްކަންދަރިއްޔާއަށް ޚާއްޞަ ސަމާލުކަމެއް ދީފައިވެއެވެ. މިގޮތުން އިސްކަންދަރިއްޔާގައި މިސްކިތްތައް އެކި ދުވަސްވަރު ވަނީ ބިނާކުރެވިފައެވެ.

- ކަނޑުގެ އައްސޭރީގައިވާ ރަށަކަށް ވުމާއި އެކު ބޯޓުތައް ބަނުމަށް ޚާއްޞަ ތަނެއް އިސްކަންދަރިއްޔާ ގައި ތައްޔާރުކުރެވުނެވެ.

- ޞަލާހުއްދީނުލް އައްޔޫބީގެ ވެރިކަމުގައި އެއްގަމާއި ކަނޑުގެ މަގުން އިސްކަންދަރިއްޔާ ދިފާއުކުރުމަށް އެތައްކަމެއް ކުރެވުނެވެ. މިގޮތުން ކޯއްޓޭތަކާއި، ފާރުތައް ހެދުނެވެ. އަދި އިސްކަންދަރިއްޔާގެ އިމާރާތްތައް ބިނާކުރުމަށް ވެސް ޚާއްސަ ސަމާލުކަމެއް ދީފައިވެއެވެ.

- މުސްލިމުން މިސްރު ފަތަހަކުރުމުގެ ކުރިން އިސްކަންދަރިއްޔާ އަކީ ރޯމަނުންނާއި، ގްރީކު ޘަޤާފަތުގެ އެންމެ ބޮޑު އެއްމަރުކަޒެވެ.

- އިސްކަންދަރިއްޔާގައި ހުރި އާޘާރުތަކުގެ ތެރޭގައި އެކި ދުވަސްވަރު ބިނާކުރެވިފައިވާ މަދަރުސާތަކާއި، ދޮރާށިތަކާއި، ޓަވަރުތަކާއި، މިސްކިތްތަކާއި ، ގަނޑުވަރުތައް ހިމެނެއެވެ.